Агенцијата за заштита на правото на слободен пристап до информациите од јавен карактер, врз основа на член 106 став 2 и став 3 од Законот за општата управна постапка (“Службен весник на Република Македонија“ бр.124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Н.Џ. , поднесена против Општина Струга, по предметот Барање за пристап до информации од јавен карактер, на 29.03.2023 година, го донесе следното

**Р Е Ш Е Н И Е**

**СЕ ЗАПИРА** постапката по Жалбата изјавена од Н. Џ. , поднесена против Општина Струга, заведена во Агенцијата под бр.08-136 на 27.03.2023 година, по предметот Барање за пристап до информации од јавен карактер, **поради тоа што Жалбата се смета за повлечена**.

**О Б Р А З Л О Ж Е Н И Е**

Како што е наведено во Жалбата, Н. Џ. на 22.02.2023 година, преку електронска пошта, поднел Барање за пристап до информации од јавен карактер до Општина Струга, со кое побарал да му се достави фотокопија од следните информации:

“ 1. Точниот број на барања за Легализација на Градби без Одобрение поднесени во 2016 година.

 2. Точниот број на барања за Легализација на Градби без Одобрение решени Позитивно, со барањата од 2016 година.

 3. Точниот број на барања за Легализација на Градби без Одобрение, Одбиени со Одлука за барања од 2016 година.

 4. Точниот број на барања за Легализација на Градби без Одобрение, кои се уште се во процедура, за барањата поднесени во 2016 година.“.

Како што се наведува во Жалбата, Имателот на информации по ова Барање не одговорил во законски предвидениот рок, поради што Барателот на информации на 27.03.2023 година поднесе Жалба до Агенцијата, заведена во архивата на Агенцијата под бр.08-136.

Агенцијата со електронски допис бр.08-136 од 27.03.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

На 27.03.2023 година, Имателот на информации до Агенцијата достави е-маил заведен во Агенцијата под број 08-136, во кој наведува ,,...Ве известуваме дека постапено е по барањата и на барателот доставени се бараните податоци“.

На 27.03.2023 година, Барателот на информации до Агенцијата достави е-маил заведен во Агенцијата под бр.08-136, во кој наведува: „...денес добив е-маил со бараните одговори од страна на Општината и со барање да ги повлечам моите жалби доставени до Вас. “.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер и Законот за општата управна постапка **ЈА ЗАПРЕ ПОСТАПКАТА** по Жалбата, поради тоа што Барателот истата ја повлекол пред донесување на управен акт од второстепениот орган.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**